Úradný vestník L 352 , 28/12/1974 S. 0041 - 0042

Fínske špeciálne vydanie: Kapitola 3 Zväzok 6 S. 0033

Grécke špeciálne vydanie: Kapitola 03 Zväzok 11 S. 0129

Švédske špeciálne vydanie: Kapitola 3 Zväzok 6 S. 0033

Španielske špeciálne vydanie: Kapitola 03 Zväzok 8 S. 0063

Portugalské špeciálne vydanie Kapitola 03 Zväzok 8 S. 0063



Smernica Rady z 9. decembra 1974 o kontrole obaľovačov (74/647/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej články 43 a 100, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], keďže produkcia klinčekov zaberá v poľnohospodárstve spoločenstva dôležité postavenie; keďže úroda klinčekov je neustále ohrozovaná škodlivými organizmami; keďže ochranou produkcie klinčekov proti týmto škodlivým organizmom by sa nielenže mala udržať výrobná kapacita, ale aj zvýšiť poľnohospodárska produktivita; keďže ochranné opatrenia zamerané na zabránenie zavlečenia škodlivých organizmov do jednotlivých členských štátov by mali iba obmedzený účinok, ak by tieto organizmy neboli súčasne metodicky kontrolované v celom spoločenstve a ak by sa nezabraňovalo ich šíreniu; keďže najškodlivejšími organizmami pre klinčeky sú obaľovače Cacoecimorpha pronubana Hb a Epichoristodes acerbella (Walk.) Diak.; keďže tieto škodlivé organizmy sa vyskytli v niektorých členských štátoch; keďže v celom spoločenstve bude existovať neustále ohrozenie produkcie klinčekov, ak sa neprijmú účinné opatrenia na kontrolu týchto škodlivých organizmov a zabránenie ich šírenia; keďže s cieľom vyhubenia týchto organizmov musia byť pre spoločenstvo prijaté minimálne ustanovenia; keďže členské štáty musia mať v prípade potreby možnosť prijať ďalšie alebo prísnejšie ustanovenia, PRIJALA TÚTO SMERNICU: Článok 1 Táto smernica sa týka minimálnych opatrení, ktoré musia členské štáty prijať s cieľom kontroly obaľovačov na klinčekoch a zabránenia ich šírenia. Článok 2 Pre potreby tejto smernice sa pod pojmom "obaľovač na klinčekoch" rozumie Cacoecimorpha pronubana Hb a Epichoristodes acerbella (Walk.) Diak. Článok 3 1. Členské štáty ustanovia, že klinčeky (Dianthus L.) sa môžu uvádzať do obehu, iba ak nie sú napadnuté obaľovačmi, a že kultúry klinčekov napadnuté obaľovačmi musia byť ošetrené tak, aby z nich získané klinčeky neboli napadnuté v čase ich uvedenia do obehu. 2. Napriek odseku 1 možno v období od 16. októbra do 30. apríla uvádzať do obehu rezané kvety klinčekov slabo napadnuté obaľovačmi. Článok 4 Členské štáty zakážu prechovávanie obaľovačov. Článok 5 1. Členské štáty môžu povoliť: a) derogácie opatrení uvedených v článkoch 3 a 4 pre vedecké, výskumné alebo šľachtiteľské účely; b) že napriek článku 3 možno rezané kvety klinčekov slabo napadnuté obaľovačmi uvádzať do obehu v období od 1. mája do 15. októbra. 2. Členské štáty zabezpečia, aby sa povolenia uvedené v odseku 1 poskytovali iba v prípadoch, keď primeranými kontrolami možno zaručiť, že negatívne neovplyvňujú kontrolu obaľovačov na klinčekoch a vylučujú akékoľvek riziko rozšírenia týchto škodlivých organizmov. Článok 6 Členské štáty môžu s cieľom kontroly obaľovačov na klinčekoch alebo zabránenia ich šírenia prijať ďalšie alebo prísnejšie ustanovenia v takej miere, v akej sú tieto ustanovenia potrebné na takúto kontrolu alebo zabraňovanie šírenia. Článok 7 Členské štáty uvedú do účinnosti opatrenia potrebné na dosiahnutie súladu s touto smernicou najneskôr do jedného roka od jej oznámenia a bezodkladne to oznámia Komisii. Článok 8 Táto smernica je adresovaná členským štátom. V Bruseli 9. decembra 1974 Za Radu predseda Ch. Bonnet [1] Ú. v. ES C 93, 7.8.1974, s. 87. [2] Ú. v. ES C 116, 30.9.1974, s. 49. --------------------------------------------------